VENDIM

Nr. 230, datë 28.10.2024

MBI KËRKESËN E SHOQËRISË “KOKA & ERGI ENERGY STAVEC” SHPK PËR MODIFIKIMIN E LICENCËS PËR PRODHIMIN E ENERGJISË ELEKTRIKE NGA HEC “STAVEC”

Në mbështetje të neneve 16 dhe 43, të ligjit nr. 43/2015, “Për sektorin e energjisë elektrike”, i ndryshuar; nenit 66, pika 1, të ligjit nr. 44/2015, “Kodit i Procedurave Administrative i Republikës së Shqipërisë”; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 28.10.2024, mbasi shqyrtoi relacionin me nr. 1765/23 prot., datë 25.10.2024, të Drejtorisë së Licencimit dhe Autorizimeve, “Mbi kërkesën e shoqërisë ‘Koka & Ergi Energy Stavec’ sh.p.k. për modifikimin e licencës për prodhimin e energjisë elektrike nga HEC ‘Stavec’”,

konstatoi se: 

- Shoqëria “Koka & Ergi Energy Stavec” sh.p.k., e licencuar për prodhimin e energjisë elektrike nga HEC “Stavec”, me vendimin e Bordit të ERE-s nr. 176, datë 4.11.2020, me shkresat e protokolluara në ERE me nr. 1765 prot., datë 15.8.2024 dhe nr. 1765/1 prot., datë 19.8.2024, paraqiti kërkesën dhe dokumentacion për modifikimin e kësaj licence për rritjen e kapacitetit të instaluar të HEC “Stavec”, nga 6,520 mw në 8,46 mw. 

- Bordi i ERE-s, me vendimin nr. 173, datë 29.8.2024, vendosi të fillojë procedurën për modifikimin e kësaj licence, për rritjen e kapacitetit të instaluar të këtij HEC-i nga 6,520 mw në 8,44 mw, duke iu referuar kapacitetit të instaluar që rezulton në Raportin e Oponencës Teknike të Agjencisë Kombëtare të Burimeve Natyrore (AKBN).

- ERE botoi njoftimin në median e shkruar për fillimin e kësaj procedure (në datat 31.8.2024 dhe 2.9.2024). Ky njoftim u botua dhe në faqen zyrtare të internetit të ERE-s. 

- Gjithashtu, ERE ka njoftuar MIE-n për fillimin e kësaj procedure me shkresën nr. 1878 prot., datë 6.9.2024.

- ERE ka njoftuar shoqërinë “Koka & Ergi Energy Stavec” sh.p.k. për vendimin e Bordit nr. 173/2024 prot., nëpërmjet shkresës nr. 1765/4 prot., datë 29.8.2024, duke evidentuar dhe dokumentacionin e munguar të këtij aplikimi.

- Po ashtu, ERE i është drejtuar Agjencisë së Menaxhimit të Burimeve Ujore (AMBU) me shkresën nr. 1765/5 prot., datë 6.9.2024; Agjencisë Kombëtare të Mjedisit (AKM) me shkresën nr. 1765/6 prot., datë 6.9.2024, si dhe Operatorit të Sistemit të Shpërndarjes (OSSH) sh.a. me shkresën nr. 1765/7 prot., datë 6.9.2024.

- Pas shqyrtimit të informacionit dhe dokumentacionit shtesë të depozituar nga shoqëria dhe shkresave të AMBU-së dhe AKM-së është vlerësuar e nevojshme për këtë procedurë marrja e një përgjigjeje/qëndrimi të mundshëm nga MIE dhe OSSH sh.a., si dhe për të zhvilluar korrespondencën vijuese me shoqërinë për sa përcaktuar në shkresat e AKM-së dhe AMBU-së, në mënyrë që në vendimin përfundimtar të Bordit të ERE-s të përfshihet dhe informacioni/ dokumentacioni i përditësuar nga shoqëria. 

- Me vendimin e Bordit nr. 204, datë 27.9.2024, u vendos zgjatja me 30 (tridhjetë) ditë e afatit e vendimmarrjes për kërkesën e shoqërisë për modifikimin e licencës për prodhimin e energjisë elektrike nga Hec “Stavec”.

- ERE ka njoftuar shoqërinë për këtë vendim me shkresën nr. 1765/20 prot., datë 4.10.2024, duke i evidentuar dhe çfarë dokumentacioni mbetet pa u plotësuar nga ky aplikim. 

- Shoqëria ka kthyer përgjigje me shkresën e protokolluar në ERE  me nr.  1765/21 prot., datë 11.10.2024 e po ashtu ka kthyer përgjigje dhe OSSH sh.a. me shkresën e protokolluar në ERE me nr. 1765/22 prot., datë 14.10.2204.

- Pas analizimit të aplikimit dhe të gjithë korrespondencës së zhvilluar në lidhje me këtë procedurë, në referencë të përcaktimeve të nenit 16 të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të Entit Rregullator të Energjisë nr. 109, datë 29.6.2016, e ndryshuar, rezulton se nuk është depozituar ende:

- Miratimi/qëndrimi i Ministrisë së Infrastrukturës dhe Energjisë (në lidhje me miratimin e raportit të oponencës teknike të AKBN-së për projektin e zbatimit të ndryshuar të HEC “Stavec” apo kontrata shtesë e koncesionit ku të reflektohen ndryshimet përkatëse); 

- Miratimi/qëndrimi Agjencisë Kombëtare të Mjedisit për projektin e ri të zbatimit të HEC “Stavec”.;  

- Leja e re e përdorimit të burimit ujor (për të cilën shoqëria ka bërë aplikimin përkatës në datën 25.9.2024)

- Qëndrimi/miratimi i operatorit të rrjetit për kërkesën e bërë nga shoqëria për shtimin e kapacitetit të instaluar të HEC “Stavec” në 8.44 mw.

- Në nenin 66, pika 1, të ligjit nr. 44/2015, “Kodit i Procedurave Administrative i Republikës së Shqipërisë”, parashikohet se: nëse organi publik që zhvillon procedurën përballet me një çështje, zgjidhja e së cilës është parakusht për zgjidhjen e procedurës dhe që përbën një çështje ligjore të pavarur, për zgjidhjen e së cilës është kompetent një gjykatë ose organ tjetër (“çështja paraprake”), organi publik që zhvillon procedurën administrative pezullon procedurën deri në marrjen e një vendimi të formës së prerë për çështjen paraprake dhe njofton palën në lidhje me këtë.  
- Për gjithë sa më sipër, duke qenë se marrja e vendimeve/qëndrimeve të organeve kompetente si më sipër, është parakusht për marrjen e një vendimi përfundimtar nga ERE, vlerësohet që të pezullohet për 110 (njëqind e dhjetë) ditë vendimmarrja e Bordit mbi kërkesën e shoqërisë “Koka & Ergi Energy Stavec” sh.p.k. për modifikimin e licencës në veprimtarinë e prodhimit të energjisë elektrike, deri në depozitimin e lejes për përdorimin e burimit ujor, për të cilën shoqëria ka aplikuar më datë 25.9.2024.
Për gjithë sa më sipër, Bordi i ERE-s 

VENDOSI:

1. Të pezullojë për 110 (njëqind e dhjetë) ditë vendimmarrjen mbi kërkesën e shoqërisë “Koka & Ergi Energy Stavec” sh.p.k. për modifikimin e licencës në veprimtarinë e prodhimit të energjisë elektrike nga HEC “Stavec”, 

2. Brenda 110 ditëve aplikuesi të depozitojë në ERE, lejen e përdorimit të burimit ujor. Miratimin/qëndrimin e Ministrisë së Infrastrukturës dhe Energjisë, Miratimin/qëndrimin e Agjencisë Kombëtare të Mjedisit si dhe Qëndrimin/miratimin e operatorit të rrjetit në lidhje me projektin e ri të zbatimit të HEC “Stavec”.

3. Drejtoria e Licencimit dhe Autorizimeve të njoftojë shoqërinë “Koka & Ergi Energy Stavec” sh.p.k. për vendimin e Bordit të ERE-s.

Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

                                                                                                                           Petrit Ahmeti

